PREDKLADACIA SPRÁVA

	Návrh zákona o fluórovaných skleníkových plynoch a o zmene a doplnení niektorých zákonov (ďalej len „návrh zákona“) sa predkladá na rokovanie vlády Slovenskej republiky na základe Plánu legislatívnych úloh vlády na rok 2009. Hlavným dôvodom vypracovania návrhu zákona je uplatňovanie nariadenia Európskeho parlamentu a Rady č. 842/2006 o určitých fluórovaných skleníkových plynoch a nariadení Európskej Komisie, ktoré boli prijaté na vykonávanie tohto nariadenia. 

	Väčšina fluórovaných skleníkových plynov, kontrolovaných podľa Kjótskeho protokolu a nariadenia (ES) č. 842/2006, má vysoký potenciál globálneho otepľovania. Cieľom nariadenia je preto obmedziť emisie týchto plynov, predchádzať im a tým ich znížiť; kontrola ich používania a  uvedenia na trh výrobkov a  zariadení obsahujúcich určité fluórované skleníkové plyny, ich zhodnotenie a bezpečné zneškodnenie. Predložený návrh zákona vychádza z týchto cieľov, upravuje požiadavky a podmienky, ktoré je potrebné stanoviť na realizáciu vyššie spomenutých nariadení a ktoré vyplývajú z jednotlivých článkov nariadenia 842/2006 a nariadení Európskej Komisie.

	Návrh zákona upravuje povinnosti právnických osôb, fyzických osôb a prevádzkovateľov, ktorí nakladajú s určitými fluórovanými skleníkovými plynmi, výrobkami a zariadeniami, pôsobnosť orgánov štátnej správy, zodpovednosť a  sankcie za porušenie ustanovení nariadenia (ES) č. 842/2006, nariadení Komisie a tohto zákona. Stanovuje podmienky na zamedzenie úniku fluórovaných skleníkových plynov, ukladá povinnosť evidencie a oznamovacej povinnosti, upravuje podmienky na získanie odbornej spôsobilosti na nakladanie s určitými fluórovanými skleníkovými plynmi. K návrhu zákona bude vypracovaná vykonávacia vyhláška, ktorá bude upravovať podrobnosti o  požiadavkách a  povinnostiach týkajúcich sa evidencie a oznamovacej povinnosti, získania odbornej spôsobilosti na nakladanie s fluórovanými skleníkovými plynmi, limitov únikov pod. Návrh zákona bude po prijatí vládou Slovenskej republiky predložený na rokovanie Národnej rady Slovenskej republiky. 

	Očakávané dopady návrhu zákona: nové kompetencie, ktorými dôjde k zvýšeniu rozsahu kontrolnej činnosti budú zabezpečené v rámci schváleného limitu počtu zamestnancov Slovenskej inšpekcie životného prostredia na roky 2009 – 2011. Zákon bude mať pozitívny vplyv na životné prostredie a klimatický systém. Odhad dopadov na podnikateľské prostredie súvisí s novozavedenou povinnosťou získania odbornej spôsobilosti. Podrobnejšie vyčíslenie obsahuje doložka vplyvov. V ostatných oblastiach sa vplyv nepredpokladá.

	Predpokladá sa vydanie vykonávacieho predpisu k návrhu zákona, pričom tézy vyhlášky sú pripojené k materiálu. 

	Návrh zákona je v súlade s Ústavou Slovenskej republiky, ostatnými právnymi predpismi, ako aj s právom Európskych spoločenstiev a právom Európskej únie.

	Návrh zákona prerokovala a s pripomienkami schválila Legislatívna rada vlády Slovenskej republiky; jej pripomienky sú do znenia návrhu zákona zapracované.

	Na rokovanie vlády Slovenskej republiky sa návrh zákona predkladá bez rozporov.

	Návrh zákona by bolo vhodné prerokovať a schváliť v čo najskoršom termíne z dôvodu uvedenia vnútroštátnej legislatívy do súladu s nariadením (ES) č. 842/2006. Nariadenie určuje v čl. 5 ods. 2 pre stanovenie alebo úpravu požiadaviek na odbornú prípravu a udeľovanie osvedčení lehotu pre členské štáty - do 4. júla 2008. Nariadenie v čl. 13 ods. 2 stanovuje, že členské štáty majú do 4. júla 2008 oznámiť aj pravidlá týkajúce sa sankcií za porušenie ustanovení tohto nariadenia. 
	
	Návrh zákona nemá byť predmetom pripomienkového konania v rámci Európskeho spoločenstva.